ប្រធានាធិបតី​ម៉ាឡាវី ប្រកាស​ពី​វិធានការ​ដើម្បី​ធ្វើ​ឱ្យ​ប្រសើរ​ឡើង​នូវ​លក្ខខណ្ឌ​ការងារ​សម្រាប់​កម្មករ
ក្នុង​ពេល​ធ្វើ​ជា​អធិបតី​ក្នុង​ពិធី​ប្រារព្ធ​ទិវា​ពលកម្ម​អន្តរជាតិ​នៅ​ក្នុង​ក្រុង Blantyre ប្រធានាធិបតី​ម៉ាឡាវី លោក Lazarus Chakwera កត់សម្គាល់ថា បរិយាកាសការងារ និងសិទ្ធិ​កម្មករ​បាន​ធ្លាក់​ចុះ​នៅ​ម៉ាឡាវី។
ទីក្រុង BLANTYRE ប្រទេសម៉ាឡាវី — លោកប្រធានាធិបតី Lazarus Chakwera បានចាប់ផ្តើមព្រឹត្តិការណ៍នៅថ្ងៃទី១ ខែឧសភា ដោយដឹកនាំការដើរលក្ខណៈសាមគ្គីភាពមួយនៅក្នុងបរិវេណវិមានការិយាល័យប្រធានាធិបតីជាមួយនឹងអ្នកតំណាងនៃសហជីពកម្មករជាច្រើននៅក្នុងប្រទេសម៉ាឡាវី។ នៅក្នុងសុន្ទរកថារបស់លោក លោក Chakwera ថា លោកដឹងអំពីបញ្ហាប្រឈមពាក់ព័ន្ធនឹងការងារដែលកើតឡើងដោយសារផលប៉ះពាល់នៃជំងឺកូវីដ១៩ ដែលបង្កឡើងដោយមេរោគកូរ៉ូណា។ លោកប្រធានាធិបតី Chakwera ថា៖ «ការពិតគឺថា ការរាតត្បាតជំងឺជារឿងលំបាកសម្រាប់កម្មករគ្រប់គ្នា ជាការខាតបង់សម្រាប់កម្មករភាគច្រើន ការគំរាមកំហែងដល់អាយុជីវិតសម្រាប់មនុស្សជាច្រើន និងជាផលប៉ះពាល់ដ៏មហន្តរាយដល់មនុស្សមួយចំនួន។ យើងត្រូវតែតម្រង់ជំនួយរបស់យើងទៅឱ្យកម្មករដែលជួបបញ្ហាទាំងនេះ។ វាសមហេតុផលក្នុងការចាត់ទុកកម្មករទាំងនោះ ជាអាទិភាព ដោយហេតុផលការពារដល់បុគ្គល និងសង្គមជាតិ»។ លោក Chakwera ដែលបានកាន់តំណែងនៅក្នុងខែមិថុនា បន្ទាប់ពីមានការបោះឆ្នោតជាថ្មីកាលពីឆ្នាំមុន បានប្រកាសថា ការធ្វើកំណែទម្រង់រដ្ឋបាលរបស់លោកនឹងធានាដល់លក្ខខណ្ឌការងារល្អសម្រាប់កម្មករនៅប្រទេសម៉ាឡាវី។ លោកប្រធានាធិបតី Chakwera ថ្លែងថា៖ «នៅក្នុងសង្គមម៉ាឡាវីថ្មីដែលយើងកំពុងកសាង មិនមានកម្មករណាទទួលបានប្រាក់ឈ្នួលទាបជាងប្រាក់ឈ្នួលអប្បបរមា [៦២ដុល្លារអាមេរិក] ដែលយើងបានកំណត់ជាធរមានចាប់តាំងពីពេលខ្ញុំឡើងកាន់តំណែងនោះទេ។ នៅក្នុងសង្គមម៉ាឡាវីថ្មីដែលយើងកំពុងកសាង ពលកម្មជាថ្នូរនឹងការបានកន្លែងស្នាក់នៅ ពលកម្មដោយបង្ខំ និងពលកម្មកុមារនឹងត្រូវបានលុបបំបាត់។ នៅក្នុងសង្គមម៉ាឡាវីថ្មីដែលយើងកំពុងកសាង ជនបរទេសណាដែលជួលនិងជនបរទេសដែលប្រព្រឹត្តអំពើមិនគប្បីចំពោះប្រជាជនម៉ាឡាវី នឹងមិនអាចបន្តមានបុព្វសិទ្ធិរស់នៅទីនេះទៀតទេ»។ លោក Luther Mambala ជាប្រធានសភាសហជីពពាណិជ្ជកម្មម៉ាឡាវី។ លោកថា រដ្ឋាភិបាលក៏គួរដោះស្រាយបញ្ហាគម្លាតប្រាក់ខែរវាងកម្មករបរទេស និងកម្មករក្នុងស្រុកផងដែរ។ លោក Mambala ថ្លែងថា៖ «ទោះអ្នកមានគុណវុឌ្ឍដូចគ្នា ឬខ្ពស់ជាងអ្នកផ្សេងមកពីបរទេស ជនបរទេសនឹងទទួលបានប្រាក់បៀវត្សរ៍ខ្ពស់ជាងអ្នក ដោយសារអ្នកជាជនជាតិម៉ាឡាវី។ វាមិនមែនជាបាបកម្មនោះទេដែលយើងកើតមកជាប្រជាជនម៉ាឡាវី។ ដូច្នេះ ប្រជាជនម៉ាឡាវីគួរតែទទួលបានសមភាព បើធៀបនឹងបុគ្គលនោះ ហើយមិនមែនជនបរទេសទាំងអស់មានជំនាញណាមួយដែលប្រជាជនម៉ាឡាវីមិនមាននោះទេ»។ លោកក៏បានបន្ថែមថា រដ្ឋាភិបាលគួរពិចារណាអនុម័តច្បាប់ដែលអាចការពារកម្មករ ដែលត្រូវបានបញ្ឈប់ដោយសារស្ថានភាពដូចជាជំងឺកូវីដ១៩ជាដើម។ បុគ្គលិកមកពីវិស័យជាច្រើននៅក្នុងវិស័យឯកជន ក៏បានចែករំលែកពីការលំបាកដែលពួកគេបានជួបនៅកន្លែងធ្វើការផងដែរ។ លោក Gladys Gondwe ធ្វើការឱ្យក្រុមហ៊ុនផលិតមួយនៅក្នុងក្រុង Blantyre។ លោក Gondwe ថា៖ «កម្មករដូចជារូបខ្ញុំមកពីវិស័យឯកជន ត្រូវបានគេកេងប្រវ័ញ្ច។ ពួកគេនឹងឱ្យអ្នកធ្វើការងារដែលគេដឹងថា អ្នកនឹងមិនអាចបញ្ចប់នៅពេលជាក់លាក់ណាមួយបាន។ ដូច្នេះ អ្នកធ្វើការនោះ និងធ្វើបន្ថែមម៉ោង ប៉ុន្តែពួកគេនឹងនិយាយថា យើងមិនមានគោលការណ៍ធ្វើការថែមម៉ោងនោះទេ។ សម្រាប់ខ្ញុំ វាជាការកេងប្រវ័ញ្ចកម្មករ»។ លោក Gondwe ថា ក្តីបារម្ភមួយទៀត គឺកង្វះខាតធានារ៉ាប់រងសុខភាពសម្រាប់កម្មករភាគច្រើននៅក្នុងវិស័យឯកជន។ លោក Gondwe ថ្លែងថា៖ «វាគួរឲ្យសោកសង្រេងណាស់ដែលកម្មករប្រឹងប្រែងធ្វើការ ប៉ុន្តែនៅទីចុងបញ្ចប់ ពួកគេមានការលំបាកក្នុងការស្វែងរកជំនួយផ្នែកសុខភាព ដូច្នេះប្រសិនបើរដ្ឋាភិបាលអាច សូមកំណត់ឱ្យវាជាកាតព្វកិច្ចសម្រាប់វិស័យឯកជនទាំងអស់ ត្រូវផ្តល់ធានារ៉ាប់រងសុខភាពដល់កម្មកររបស់ពួកគេ»។ លោក Chakwera ថ្លែងថា រដ្ឋាភិបាលកំពុងធ្វើការទៅលើច្បាប់ការងារថ្មីដែលនឹងដោះស្រាយក្តីបារម្ភដែលលើកឡើងដោយកម្មករ៕